
BASES PER A L’ATORGAMENT DE PREMIS ALS I LES MILLORS ESPORTISTES DE SANT JOAN DE VILATORRADA 
L’Ajuntament de Sant Joan de Vilatorrada vol celebrar un acte de reconeixement a aquelles persones que practiquen esport i a les entitats esportives que, amb grans dosis d’esforç, dedicació i disciplina, fan que el nostre municipi tingui un calendari esportiu variat i ampli i sigui bressol de grans entitats i esportistes.

Distincions

Base 1

Les categories que es premiaran seran les següents:

· Millor esportista individual veterà/veterana (a partir de 40 anys)
· Millor esportista individual absolut masculí (de 19 a 39 anys)
· Millor esportista individual absoluta femenina (de 19 a 39 anys)
· Millor esportista individual jove (fins els 18 anys)

· Millor promesa esportiva masculina (fins els 18 anys)
· Millor promesa esportiva femenina (fins els 18 anys)
· Millor trajectòria esportiva

· Millor entrenador/entrenadora

· Millor equip sènior

· Millor equip base (fins els 18 anys)
· Millor projecte esportiu o entitat esportiva
· Menció especial

· Menció a la dedicació o superació personal
Poden optar a aquestes distincions les persones que hagin nascut i/o resideixin a Sant Joan de Vilatorrada o formin part d’un equip o entitat/associació esportiva de la població. 

Poden optar la menció especial, les persones que estiguin o hagin estat vinculades al món de l’esport a Sant Joan de Vilatorrada, ja sigui formant part d’un club o promocionant la nostra població a través de l’esport. Aquesta distinció s’atorgarà a una persona de referència en l’àmbit esportiu local, escollida per l’entitat col·laboradora de la Nit de l’Esportista de l’edició corresponent.
Poden optar a la millor trajectòria esportiva aquelles persones vinculades a l’esport de Sant Joan de Vilatorrada que, al llarg dels anys, hagin destacat per la seva dedicació, compromís i contribució al desenvolupament i promoció de l’esport. Es valorarà tant la seva carrera esportiva com la tasca realitzada en favor de les entitats, els i les esportistes i la vida esportiva del municipi.

Poden optar a la menció superació personal aquelles persones vinculades a l’esport de Sant Joan de Vilatorrada que hagin demostrat una destacada capacitat de superació davant d’adversitats personals, físiques o esportives i implicació personal, esdevenint un exemple de perseverança, esforç i compromís a través de la pràctica esportiva.

Poden optar al millor projecte o entitat esportiva les entitats o associacions esportives que hagin desenvolupat un projecte esportiu rellevant al municipi o que hagin destacat per la seva participació activa i continuada en activitats, programes o esdeveniments esportius municipals, contribuint a la promoció de l'esport i a la dinamització de la vida esportiva local.
Base 2

Les distincions consistiran en un obsequi per a cadascuna de les categories.

Es premiarà a tots els equips i esportistes a títol individual que durant la temporada anterior hagin estat campions en les seves competicions.

Dues de les categories recollides a la base 1 tindran un nom i premi propis amb motiu d’honor i distinció:

· Premi Román Montañez a la categoria de millor trajectòria esportiva.

· Premi “nom de l’entitat organitzadora l’acte” a la categoria menció especial. 

El Jurat es reserva el dret de declarar deserta alguna de les categories.

El Jurat

Base 3

El jurat estarà format per:

· Alcalde, que actuarà com a president.

· Regidor d’Esports, que actuarà com a vice-president.

· Personal municipal de l’àrea de Serveis a les Persones, que actuarà com a secretària-vocal.

· Un mínim de 4 vocals nomenats pel president relacionats amb el món esportiu i associatiu local.

· Una persona membre de l’entitat que s’encarregui d’organitzar l’acte.

El Jurat es dissoldrà una vegada finalitzada la corresponent elecció.

Base 4

Les deliberacions dels membres del Jurat seran secretes i únicament l’Ajuntament podrà fer públic els noms de les persones i/o entitats guanyadores, un cop celebrades les votacions.

L’acta de la deliberació serà signada per totes les persones membres del jurat.

Base 5

Davant de la manca de regulació, el Jurat resoldrà qualsevol incidència relacionada amb la concessió de les distincions esportives.

Presentació de candidatures

Base 6

Per escollir els/les millors esportistes i les entitats de Sant Joan més destacades de l’any es valorarà la temporada anterior a la celebració de la Nit de l’Esportista.

Base 7

Els historials es podran presentar abans que acabi el mes d’octubre de l’any de la celebració de cada Nit de l’Esportista. Les candidatures podran ser presentades pels/per les mateixos/es esportistes, entitats o altres persones (sempre que tinguin el consentiment de la persona interessada).

Les candidatures s’hauran de presentar al Registre General de l’Ajuntament de Sant Joan de Vilatorrada, amb el Formulari de proposta de candidatures de la Nit de l’Esportista de Sant Joan de Vilatorrada o a través del correu electrònic serveipersones@santjoanvilatorrada.cat 

Base 8

El nombre de candidatures que una entitat i/o persona podrà presentar serà d’un màxim de 3 per cada categoria.

Procediment i votació
Base 9

Les dades que els membres del Jurat valoraran seran únicament les que constin als formularis oficials facilitats per l’Ajuntament de Sant Joan. Les incorreccions d’aquestes dades o qualsevol altra incidència que algun membre del Jurat pugui detectar, les haurà de fer públiques durant les reunions i seran resoltes per majoria dels seus membres.

Base 10

En el cas que una persona aliena al Jurat vulgui fer algun suggeriment o observació sobre les candidatures dels/ de les esportistes o entitats que es presenten a la Nit de l’Esportista, aquest ha de ser presentat per escrit i signat per la persona que el presenti i/o, si s’escau, pel president de l’entitat que el formuli.

Base 11

Per a l’elecció de les persones i/o entitat guanyadores, cadascun dels membres del Jurat realitzarà una votació per a cada historial d’esportista que es presenti. Cada membre del Jurat valorarà amb 5, 3 i 1 punt les tres millors candidatures. Realitzades les votacions, es sumaran tots els punts obtinguts.

En cas d’empat en la primera posició, cada membre del Jurat votarà amb 1 punt els aspirants empatats i, si encara persisteix l’empat, el vot de qualitat del president el desfarà. 

El resultat es mantindrà en secret fins el lliurament dels premis a la cerimònia.

Base 12

Per garantir la igualtat i la lliure concurrència, l’Ajuntament divulgarà de forma periòdica el contingut d’aquestes Bases.

Sant Joan de Vilatorrada, setembre de 2026

